ນາຍົກລັດຖະມົນຕີ ຫງວຽນເຕີນຢູ້ງ ຕ້ອນຮັບ ເອກອັກຄະລັດຖະທູດ ອາເມລິກາ
ນາຍົກລັດຖະມົນຕີຫງວຽນເຕີນຢູ້ງຕ້ອນຮັບເອກອັກຄະລັດຖະທູດອາເມລິກາເນື່ອງໃນໂອກາດມາຮັບໜ້າທີ່ການທູດຢູ່ຫວຽດນາມ
(ພາບ: VGP/Nhật Bắc)
ທີ່ການຕ້ອນຮັບເອກອັກຄະລັດຖະທູດ ອາເມລິກາ Theodore Osius ເນື່ອງໃນໂອກາດມາຮັບໜ້າທີ່ການທູດຢູ່ ຫວຽດນາມ, ທ່ານນາຍົກລັດຖະມົນຕີ ຫງວຽນເຕີນຢູ້ງ ຢັ້ງຢືນວ່າ: ຫວຽດນາມ ຍາມໃດກໍ່ຖືເປັນສຳຄັນ ແລະ ປາດຖະໜາຢາກພ້ອມກັບ ອາເມລິກາ ນຳການພົວພັນ 2 ປະເທດໃຫ້ນັບມື້ນັບກ້າວເຂົ້າສູ່ລວງເລິກ, ແທດຈິງ, ມີປະສິດທິຜົນ, ປະກອບສ່ວນເຂົ້າໃນສັນຕິພາບ, ສະຖຽນລະພາບ, ການຮ່ວມມື, ພັດະທນາໃນພາກພື້ນ ແລະ ຢູ່ໃນໂລກ. ເພື່ອສືບຕໍ່ນຳການພົວພັນ 2 ປະເທດກ້າວຂຶ້ນສູ່ລະດັບສູງໃໝ່, ເພີ່ມທະວີຄວາມເຂົ້າອົກເຂົ້າໃຈ ແລະ ມີຄວາມໄວ້ເນື້ອເຊື່ອໃຈເຊິ່ງກັນ ແລະ ກັນ, ທ່ານນາຍົກລັດຖະມົນຕີ ຫງວຽນເຕີນຢູ້ງ ສະເໜີໃຫ້ 2 ຝ່າຍຕັ້ງໜ້າ ແລະ ມານະພະຍາຍາມຜັນຂະຫຍາຍ 9 ຂົງເຂດຮ່ວມມືໃນຂອບເຂດຄູ່ຮ່ວມມືຮອບດ້ານຢ່າງແທດຈິງ, ມີປະສິດທິຜົນ. ໃນນັ້ນ, 2 ຝ່າຍເພີ່ມທະວີການແລກປ່ຽນຄະນະຜູ້ແທນຂັ້ນສູງ, ພິເສດແມ່ນໃນປີ 2015, ເມື່ອ 2 ຝ່າຍສົມທົບກັນຈັດຕັ້ງການສະເຫຼີມສະຫຼອງ 20 ປີແຫ່ງວັນສ້າງການພົວພັນເປັນປົກກະຕິ. ພ້ອມກັນນັ້ນ, 2 ປະເທດຄວນຊຸກຍູ້ຂົງເຂດຍັງມີຄວາມສາມາດບົ່ມຊ້ອນຫຼາຍຢ່າງຄື: ເສດຖະກິດ, ການຄ້າ, ການລົງທຶນ.
ເນັ້ນໜັກຄວາມສຳຄັນຂອງການພົວພັນຄູ່ຮ່ວມມືຮອບດ້ານລະຫວ່າງ ອາເມລິກາ ແລະ ຫວຽດນາມ, ທ່ານເອກອັກຄະລັດຖະທູດ Theodore Osius ຢັ້ງຢືນວ່າ: ໃນອະຍຸການຂອງຕົນ, ທ່ານຈະເຮັດຈົນສຸດຄວາມສາມາດເພື່ອນຳການພົວພັນນີ້ໃຫ້ນັບມື້ນັບເລິກເຊິ່ງ ແລະ ກ້ວາງຂວາງ. ກ່ຽວກັບການຮ່ວມມືເສດຖະກິດ, ການຄ້າ ແລະ ການລົງທຶນ, ທ່ານເອກອັກຄະລັດຖະທູດ Theodore Osius ໃຫ້ຮູ້ວ່າ: ຄວາມຫວັງຂອງ ອາເມລິກາ ແມ່ນກາຍເປັນນັກລົງທຶນອັນດັບໜຶ່ງ ແລະ ແມ່ນຄູ່ຮ່ວມມືການຄ້າໃຫຍ່ສຸດຂອງ ຫວຽດນາມ. ກ່ຽວກັບບັນຫາອື່ນໆ, ທ່ານເອກອັກຄະລັດຖະທູດ Theodore Osius ຢັ້ງຢືນວ່າ: ທ່ານຮັບຮູ້ໄດ້ຄວາມຄືບໜ້າອັນໃຫຍ່ຫຼວງຂອງ ຫວຽດນາມ ໃນບັນຫາຮັບປະກັນສິດພົນລະເມືອງ, ສິດທິມະນຸດ ແລະ ສະແດງການສະໜັບສະໜູນສຳລັບວິວັດການສ້າງລັດແຫ່ງອຳນາດນິຕິບັນຍັດຂອງ ຫວຽດນາມ ຢ່າງແຮງ.
(ແຫຼ່ງຄັດຈາກ VOV)